Հետերոտոպիկ հղիություն

**Հետերոտոպիկ հղիություն**, հղիության բարդություն, որի դեպքում միաժամանակ առկա են և՛ արտարգանդային (էկտոպիկ), և՛ արգանդային հղիություններ։ Այն կոչվում է նաև համակցված արտարգանդային հղիություն, բազմատեղակայված կամ զուգակցված հղիություն։

Արտարգանդային հղիության ամենատարածված տեղակայումն արգանդափողն է։ Այնուամենայնիվ, իմպլանտացիայի այլ վայրեր կարող են լինել՝ արգանդի վզիկը, ձվարանը և որովայնի խոռոչը։

Չնայած ժամանակին հետերոտոպիկ հղիությունը համարվել է հազվադեպ երևույթ, դրա հաճախականությունն աճել է՝ կապված օժանդակ վերարտադրողական ծրագրերի լայն կիրառման հետ։

## Պատճառներ
Հետերոտոպիկ հղիության ժամանակ առկա է երկու բեղմնավորված ձվաբջիջ, որից մեկը բնականոն ձևով իմպլանտացվում է արգանդում, իսկ մյուսն՝ արգանդից դուրս։

## Ախտածնություն
Ընդհանուր բնակչության շրջանում հետերոտոպիկ հղիության հիմնական ռիսկի գործոնները նույնն են, ինչ արտարգանդային հղիության դեպքում՝

* նախկինում ունեցած արտարգանդային հղիություն,
* փողային վիրահատություններ,
* կոնքի օրգանների բորբոքային հիվանդություններ,
* ներարգանդային պարույրի (ՆԱՊ) առկայություն,
* դիէթիլստիլբեստրոլի ազդեցությունը ներարգանդային շրջանում,
* ծխելը։
Օժանդակ վերարտադրողական ծրագրերին մասնակցող կանայք հետերոտոպիկ հղիության բարձր ռիսկ ունեն, որի պատճառներն են՝

* բուժման արդյունքում ձվազատման (օվուլյացիայի) ավելի բարձր հաճախականություն,
* բազմակի սաղմերի տեղադրում՝ արտամարմնային բեղմնավորման ընթացքում,
* սաղմի տեղադրման տեխնիկական գործոններ,
* այս խմբի կանանց մոտ փողերի արատների և/կամ վնասվածքների ավելի բարձր հաճախականություն,
* էստրադիոլի և պրոգեստերոնի բարձր մակարդակ՝ պայմանավորված հորմոնային բուժմամբ։

## Ախտորոշում
մինի|Արտարգանդային հղիության պատռման ժամանակ լյարդի և երիկամի միջև տեսանելի ազատ հեղուկ (արյուն)

### Նշաններ և ախտանիշներ
Հետերոտոպիկ հղիությունն ուղեկցվում է ոչ յուրահատուկ կլինիկական ախտանիշներով։ Սա նշանակում է, որ հետերոտոպիկ հղիության ախտանիշները կարող են նույնական լինել մի շարք այլ բժշկական վիճակների ախտանիշների հետ։ Ամենատարածված կլինիկական ախտանիշներն են՝ որովայնի ցավը, հեշտոցային արյունահոսությունը, արգանդի մեծացումը և/կամ հավելումների շրջանում գոյացության առկայությունը։ Հետերոտոպիկ հղիությունների ժամանակ նկատվող ոչ հստակ ախտանիշները կարող են նպաստել այս վիճակի ուշացած ախտորոշմանը, ինչը կարող է հանգեցնել բարդությունների, ներառյալ՝ արտարգանդային հղիության պատռումը։

### Տարբերակիչ ախտորոշում
Հետերոտոպիկ հղիության նշանները և ախտանիշները կարող են հանդիպել բազմաթիվ այլ գինեկոլոգիական և ոչ գինեկոլոգիական վիճակների ժամանակ, ինչպիսիք են՝

* ձվարանի ոլորում,
* ձվարանի բուշտ,
* սպառնացող վիժում,
* միզուղիների վարակ,
* երիկամաքարային հիվանդություն,
* փորկապություն,
* դիվերտիկուլիտ,
* կոնքի օրգանների բորբոքային հիվանդություն,
* աղիքային անանցանելիություն,
* աղիքային բորբոքային հիվանդություն։

### Ուլտրաձայնային հետազոտություն
Հետերոտոպիկ հղիության ախտորոշման ոսկե ստանդարտը ներհեշտոցային ուլտրաձայնային հետազոտությունն է: Այնուամենայնիվ, պարզվել է, որ ներհեշտոցային ուլտրաձայնային հետազոտության զգայունությունը հետերոտոպիկ հղիության ախտորոշման հարցում տատանվում է 26,3%-ից մինչև 92,4%: Հետևաբար, ախտորոշումը հաստատելու համար օգտագործվում են և՛ կլինիկական ախտանիշները, և՛ ուլտրաձայնային հետազոտության տվյալները:

## Վարում
Բուժման նպատակն է պահպանել կենսունակ արգանդային հղիությունը և հեռացնել ոչ կենսունակ արտարգանդային հղիությունը:

Ոչ կենսունակ արտարգանդային հղիության հեռացման ստանդարտ վիրահատական մեթոդը՝ փողի հեռացումը կամ փողի հատումն է:

Չպատռված արտարգանդային հղիության դեպքում կարող է կիրառվել տեղային պտղասպան ներարկում՝ արտարգանդային հղիությունը հեռացնելու նպատակով: Այս մեթոդի ժամանակ ուլտրաձայնային հետազոտության հսկողությամբ ասեղն ուղղվում է դեպի արտարգանդային հղիության հատվածը և պտղապարկի մեջ ներարկում է այնպիսի նյութեր, ինչպիսիք են՝ կալիումի քլորիդը կամ հիպերօսմոլյար գլյուկոզան: Այս մեթոդի կիրառումը կարող է սահմանափակվել՝ կախված արտարգանդային հղիության տեղակայումից և բժշկի փորձառությունից:

Հետերոտոպիկ հղիության բուժումը կախված է արտարգանդային հղիության կոնկրետ տեղակայումից, ինչպես նաև հղիի վիճակի կայունությունից:

## Կանխատեսում
Արտարգանդային հղիությունները կենսունակ չեն և չբուժվելու դեպքում կարող են մահացու լինել մոր համար։ Այնուամենայնիվ, արտարգանդային հղիության հեռացումից հետո արգանդային հղիության պահպանումը հնարավոր է՝ 50%-ից 66% հավանականությամբ։

## Համաճարակաբանություն
Հետերոտոպիկ հղիության տարածվածությունը գնահատվում է 0,6-2,5։ 10,000 հղիության հաշվով: Ձվարանի խթանում անցնող կանանց մոտ հետերոտոպիկ հղիության հաճախականության զգալի աճ է նկատվում: Հետերոտոպիկ հղիության էլ ավելի բարձր հաճախականություն է դիտվում օժանդակ վերարտադրողական տեխնոլոգիաներից հետո, ինչպիսիք են՝ արտամարմնային բեղմնավորումը՝ (ԱՄԲ) և գամետի ներփողային տեղափոխումը, որտեղ հաճախականությունը գնահատվում է 1-ից մինչև 3 դեպք՝ 100 հղիության հաշվով: Եթե իրականացվում է ավելի քան 4 սաղմի տեղադրում, ապա ռիսկի հարաբարեկացությունը կազմում է 1։ 45:

Բնական բեղմնավորման դեպքում հետերոտոպիկ հղիության հաճախականությունը գնահատվում է 1 դեպք՝ 30,000 հղիության հաշվով: Այնուամենայնիվ, օժանդակ վերարտադրողական տեխնոլոգիաների կիրառման աճի հետևանքով, ընդհանուր հաճախականությունը կազմում է 1 դեպք՝ 3900 հղիության հաշվով։

## Ծանոթագրություններ

## Արտաքին հղումներ

Կատեգորիա:Հղիություն
Կատեգորիա:Մանկաբարձություն